**Αρ. Φακ.:** Υ.Ε.Κ.Α. 11.06.001.001

**ΕΙΣΗΓΗΤΙΚΗ ΕΚΘΕΣΗ**

**Θέμα: Ο περί Κοινωνικών Ασφαλίσεων (Τροποποιητικός) (Αρ.2)
Νόμος του 2022**

Με την Απόφασή του υπ’ αριθμό 90.376 και ημερομηνία 13.11.2020, το Υπουργικό Συμβούλιο ενέκρινε το Νομοσχέδιο με τίτλο «Ο περί Κοινωνικών Ασφαλίσεων (Τροποποιητικός) (Αρ.2) Νόμος του 2020», αντίγραφο του οποίου επισυνάπτεται ως **Παράρτημα 01**. Περαιτέρω, εξουσιοδότησε την Υπουργό Εργασίας και Κοινωνικών Ασφαλίσεων να καταθέσει το Νομοσχέδιο στη Βουλή των Αντιπροσώπων για ψήφιση σε Νόμο, καθώς και να επιφέρει σε αυτό οποιεσδήποτε τροποποιήσεις κρίνει σκόπιμες κατά το στάδιο επεξεργασίας και συζήτησής του στη Βουλή των Αντιπροσώπων, προ της ψήφισής του, άνευ επαναφοράς του στο Συμβούλιο. Αντίγραφο της σχετικής Απόφασης επισυνάπτεται ως **Παράρτημα 02.**

2. Σκοπός του Νομοσχεδίου είναι η τροποποίηση του βασικού Νόμου, ώστε να έχουν δικαίωμα σε επίδομα ασθενείας, πρόσωπα πέραν του 63ου έτους της ηλικίας τους που δεν αιτούνται να λάβουν θεσμοθετημένη σύνταξη, συνεχίζουν να εργάζονται και είναι προσωρινά ανίκανα για εργασία.

3. Το υπό αναφορά Νομοσχέδιο, μετά από αλλαγές σε ορισμένες εκ των διατάξεών του κατά τη συζήτηση στη Βουλή των Αντιπροσώπων, ψηφίστηκε σε Νόμο στις 23.4.2021 και τέθηκε ενώπιον του Προέδρου της Δημοκρατίας στις
29.4.2021, για να εκδοθεί με δημοσίευση στην Επίσημη Εφημερίδα της Δημοκρατίας, δυνάμει του Άρθρου 52 του Συντάγματος.

4. Ο Πρόεδρος της Δημοκρατίας ανέπεμψε τον πιο πάνω Νόμο στις 11.5.2021 για επανεξέταση από τη Βουλή των Αντιπροσώπων, ασκώντας τις εξουσίες που του χορηγούνται δυνάμει του Άρθρου 51.1 του Συντάγματος. Οι λόγοι της αναπομπής αφορούν τις αλλαγές που επήλθαν και παρουσιάζονται αναλυτικά στην επιστολή του προς τον Πρόεδρο της Βουλής των Αντιπροσώπων, με
αρ. φακ. 30.02.005.002.052 και ημερ. 11.5.2021, αντίγραφο της οποίας επισυνάπτεται ως **Παράρτημα 03**. Η Βουλή των Αντιπροσώπων στις 20.5.2021, αφού επανεξέτασε τον υπό αναφορά Νόμο, αποφάσισε να εμμείνει στην απόφασή της, μη αποδεχόμενη την αναπομπή.

5. Την 1η.6.2021 ο Πρόεδρος της Δημοκρατίας απευθύνθηκε στον Γενικό Εισαγγελέα της Δημοκρατίας, ζητώντας όπως καταχωρισθεί εκ μέρους του Αναφορά στο Ανώτατο Δικαστήριο, σύμφωνα με το Άρθρο 140 του Συντάγματος, εφόσον υφίσταται ασυμβατότητα με το Σύνταγμα της Κυπριακής Δημοκρατίας, ειδικότερα σε σχέση με τα άρθρα 28.1 και 80.2, καθώς και με την Αρχή της Διάκρισης των Εξουσιών.

6. Σε πρόσφατες Συνεδρίες της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων, η νέα σύνθεση της Επιτροπής ζήτησε όπως το υπό αναφορά Νομοσχέδιο κατατεθεί εκ νέου στη Βουλή για ψήφιση, όπως ακριβώς ελέγχθηκε νομοτεχνικά από τη Νομική Υπηρεσία και κατατέθηκε στις 30.11.2020 από το Υπουργείο Εργασίας και Κοινωνικών Ασφαλίσεων για ψήφιση, κατ’ αναλογία με τη διαδικασία που ακολουθήθηκε για την εκ νέου κατάθεση του περί Ελάχιστου Εγγυημένου Εισοδήματος και Γενικότερα περί Κοινωνικών Παροχών (Τροποποιητικού) Νόμου του 2022, σχετικά με την αξιολόγηση Ατόμων με Αναπηρία, ενόσω εκκρεμούσε η σχετική Αναφορά του Προέδρου της Δημοκρατίας στο Ανώτατο Δικαστήριο.

7. Στη βάση των ανωτέρω, το Υπουργείο Εργασίας και Κοινωνικών Ασφαλίσεων, αφού εξασφάλισε τη σύμφωνη γνώμη του Γενικού Εισαγγελέα της Δημοκρατίας στις 16.5.2022 (**Παράρτημα 04**), κατέθεσε εκ νέου, με σχετική Πρότασή του, το εν λόγω Νομοσχέδιο στο Υπουργικό Συμβούλιο για έγκριση.

8. Το προτεινόμενο Νομοσχέδιο εγκρίθηκε από το Υπουργικό Συμβούλιο,
κατά τη συνεδρία του, ημερομηνίας 8.6.2022, μετά από Πρόταση του Υπουργού Μεταφορών, Επικοινωνιών και Έργων, ο οποίος εκτελεί χρέη Υπουργού Εργασίας και Κοινωνικών Ασφαλίσεων. Το Υπουργικό Συμβούλιο, παράλληλα, εξουσιοδότησε τον Υπουργό να το καταθέσει στη Βουλή των Αντιπροσώπων για ψήφιση. Ως **Παράρτημα 05** επισυνάπτεται επιστολή του Γραμματέα Υπουργικού Συμβουλίου, με αρ. φακ. Υ.Σ. 05.05.008 και ημερ. 8.6.2022, στην οποία επισυνάπτεται αντίγραφο προσχεδίου Απόφασης του Υπουργικού Συμβουλίου για το θέμα.

9. Ως **Παράρτημα 06** επισυνάπτεται η υπογραμμένη από τον Γενικό Εισαγγελέα της Δημοκρατίας Αιτιολογική Έκθεση που αφορά στο υπό αναφορά Νομοσχέδιο.

10. Το Ερωτηματολόγιο Ανάλυσης Αντικτύπου για το υπό αναφορά Νομοσχέδιο επισυνάπτεται ως **Παράρτημα 07**.

**ΥΠΟΥΡΓΕΙΟ ΕΡΓΑΣΙΑΣ**

**ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ**

24 Ιουνίου 2022

ΣΤ